Helgøya kirke

Helgøya kirke er en langkirke i Helgøya i Ringsaker. Byggverket ble innviet den 7. desember 1870, har rundt 200 sitteplasser og er bygget i tre.

Historie 

Helgøya var uten kirke i over 200 år fra 1612, da en trekirke som stod på Hovinsholm ble flyttet til Baldishol og fastlandet på Nes. Fra denne tiden gikk alle kirkelige handlinger på Nes. I 1868 besluttet Nes kommunestyre å bygge et kapell på Helgøya og tomt ble gitt vederlagsfritt av beboere på gården Svennerud. Kapellet ble reist i tømmer med sperreloft og ble en langkirke i nygotisk stil med plass til om lag 200 personer. Byggmesteren var Ole Stensrud fra Vang og kapellet ble innviet den 7. desember 1870.

Den 2. juli 1944 ble 18 teologiske kandidater hemmelig ordinert i kapellet av biskop Wollert Krohn-Hansen som sammen med om lag 40 andre prester som hadde blitt forvist til Helgøya av okkupasjonsmakten. Ordinasjonen foregikk i stillhet under dekke av Den Norske Sjømannsmisjonens kretsstevne på samme tid.

Kapellet ble fra 1970-tallet av restaurert og delvis bygget om etter Dominico Erdmanns plan i 1931 og sperreloftet ble omgjort til tønnehvelv mens interiøret fikk en lysere tone. Taket ble malt lyseblått og benkene ble gjort mørkere mens alteret, prekestolen og hvelvets nedre kant fikk gyldne border. Kapellet fikk også vinduer i brent antikkglass gitt i gave av privatpersoner.

Historiske årstall 

 1612 – Kirken på Hovinsholm revet og flyttet til Baldishol på Nes.
 1866 – Nes herredsstyre lanserte tanken om å oppføre en mindre kirke på Helgøya. 
 1867 – Tillatelse gitt til å oppføre et kapell samt anlegge en gravplass på gården Svenneruds grunn.
 1870 – Kapellet innvies den 7. desember.
 1875 – Harmonium forært kapellet av stortingsrepresentant Andreas Olsen Sæhlie på vegne av sin mor.
 1914 – Nytt orgel anskaffet etter initiativ fra Helgøens kvinneforening.
 1928 – Gravplassen ble utvidet.
 1931 – Kapellet ble ombygget og restaurert.
 1932 – Fire brudestoler etter mønster av en gammel stol i sakristiet ble anskaffet.
 1944 – Hemmelig ordinasjon av 18 teologiske kandidater utført av biskop Wollert Krohn-Hansen.
 1953 – Ny altertavle innviet.
 1970 – Kapellet ble pusset opp og malt i anledningen 100-årsjubiléet og flombelysning ble montert.
 1983 – Nytt orgel og piano ble anskaffet.

 1993 – Kirkestue med toalett innredet i uthuset.
 1997 – Kapellet fikk nå offisielt navnet Helgøya kirke.
 1998 – Brannsikringanlegg installert.

Altertavlen 

Den nåværende altertavlen er laget av Ragnhild Butenschøn og har korsfestelsen som hovedmotiv og med andre bibelske motiver på sidepartiene. Kunstneren brukte fem år på å lage den og ble delvis gitt til kirken av forviste prester som oppholdt seg på Helgøya i perioden 1944 til 1945. Selve innvielsen av den skjedde for øvrig ikke før den 31. desember 1953.

Gravplassen 
Den sydøstre delen av kirkegården har en gravplass hvor det er reist gresk-katolske, romersk-katolske og lutherske kors over flyktninger fra både fra Russland i 1917 og fra andre steder i Øst-Europa som kom til Helgøya som flyktninger i 1954 og som har fått sitt siste hvilested på gravplassen. I det sydvestre hjørnet av gravplassen er det reservert 48 gravplasser for beboere på Sund, som siden 1949 har vært et hjem for psykisk utviklingshemmede.

Litteratur

Eksterne lenker 
 
 
 Om Helgøye kirke fra Kirkebyggene i Ringsaker

Trekirker
Kirker i Ringsaker kommune
Kirker i Ringsaker prosti
Kulturminner i Ringsaker
Norske kirker fra 1870
Jacob Wilhelm Nordan
Langkirker i Hamar bispedømme